แฉรายใหญ่ตีข่าวขายGEN
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — เตือนระวังแฉเกมรายใหญ่ปล่อยข่าวหวังออกหุ้น GEN ด้าน CEN ยันตัดสินใจซื้อจริง แต่โอกาสสำเร็จไม่มาก ตอนนี้หยุดแผนเจรจาแล้ว
แหล่งข่าวจากผู้ถือหุ้นบริษัท แคปปิทอล เอ็นจิเนียริ่ง เน็ตเวิร์ค (CEN) เปิดเผยว่า ตลาดหลักทรัพย์ได้เตือนมายังผู้บริหารเรื่องการให้ข่าว ถ้ายังไม่สรุปหรือมีความแน่นอนไม่ควรเปิดเผย ซึ่งหลังจากถูกเตือนบริษัทได้หยุดการเจรจาแล้ว
แหล่งข่าวเปิดเผยว่า ที่ผ่านมามีการพูดคุยกับกลุ่มผู้ถือหุ้นใหญ่บริษัท เจนเนอรัล เอนจิเนียริ่ง (GEN) 23 ครั้ง โดยนำงบการเงินมาดู ไม่เคยเข้าไปดูทรัพย์สิน และไม่เคยคุยเรื่องราคาซื้อขาย
“ยอมรับว่า CEN มีความสนใจที่จะต่อยอดธุรกิจและมีการคุยกับผู้ถือหุ้น GEN 23 ครั้ง แต่ไม่คาดหวังว่าจะซื้อได้หรือไม่ ต้องใช้เวลาอีกยาวและโอกาสสำเร็จไม่เยอะ เพราะต้นทุนผู้ขายสูง เราคงไม่ซื้อแพง ตอนนี้ก็ได้หยุดเจรจาไปแล้ว” แหล่งข่าวเปิดเผย
แหล่งข่าวจากเจ้าหน้าที่การตลาด (มาร์เก็ตติง) เปิดเผยว่า มีการปล่อยข่าวของนักลงทุนรายใหญ่ผ่านสื่อฉบับหนึ่ง โดยมีนักวิเคราะห์หลักทรัพย์บริษัทหนึ่งให้ความร่วมมือช่วยกันตีโหมข่าว ให้ข่าวมีน้ำหนักและดูว่าเป็นข่าวจริง โดยขอให้ผู้บริหารออกมาช่วยพูดสนใจซื้อ GEN อีกแรง 
“ข่าวนี้ถูกปล่อยมาจากรายใหญ่ที่ถือหุ้น GEN ผ่านสื่อ มีการวางแผนทำเป็นทีม ต้องระวัง ซึ่งช่วงที่มีข่าววันก่อนมีการตีขาย GENW1 ออกมา เชื่อว่าเป็นการปล่อยข่าวขายของรายใหญ่ ช่วงนี้มีการปล่อยข่าวลวงเยอะต้องระวัง และหลีกเลี่ยงหุ้นเก็งกำไร ไปลงทุนหุ้นพื้นฐานปลอดภัยกว่า” แหล่งข่าวเปิดเผย 
ด้านบริษัท แคปปิทอล เอ็นจิเนียริ่ง เน็ตเวิร์ค แจ้งตลาดหลักทรัพย์ว่า บริษัทเป็นบริษัทโฮลดิง มีความสนใจในธุรกิจหลายด้านที่สามารถต่อยอดให้กับธุรกิจของบริษัทย่อยได้ ซึ่งบริษัทมีความสนใจธุรกิจเกี่ยวกับโรงหล่อคอนกรีตสำเร็จรูป และได้ดำเนินการเจรจาธุรกิจในกลุ่มที่ผลิตคอนกรีตสำเร็จรูปหลายรายด้วยกัน รวมถึง GEN ด้วย ซึ่งเป็นการเจรจาเบื้องต้นเท่านั้น ยังไม่มีข้อสรุป 
ขณะที่นางวิสัจจา คชเสนา ผู้อำนวยการฝ่ายบัญชีและการเงิน GEN แจ้งตลาดหลักทรัพย์ว่า บริษัทมิได้รับรู้เรื่องใดๆ เกี่ยวกับผู้สนใจเข้าซื้อหุ้น GEN และได้ติดต่อสอบถามไปยังผู้ถือหุ้นเกี่ยวกับข่าวสารการขายหุ้นดังกล่าว ซึ่งได้รับแจ้งจากผู้ถือหุ้นว่ามีผู้สนใจหลายราย ซึ่งอยู่ระหว่างการศึกษาข้อมูลอยู่ นอกจากนี้บริษัทได้แจ้งให้ผู้ถือหุ้นระมัดระวังการให้ข่าวสารเกี่ยวกับเรื่องที่ยังมีความไม่แน่นอน
ด้านราคาหุ้น CEN วันที่ 16 มี.ค. ปรับตัวเพิ่มขึ้นปิด 2.54 บาท บวก 0.06 บาท ส่วน GEN ปิด 0.40 บาท บวก 0.02 บาท ทั้งสองตัวมูลค่าซื้อขายเบาบาง